**Europski nadzornik za zaštitu podataka**

Objava slobodnog radnog mjesta europskog nadzornika za zaštitu podataka

COM/2024/20107

**O nama**

Radno mjesto europskog nadzornika za zaštitu podataka predviđeno je Uredbom (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ[[1]](#footnote-1). Tom se uredbom utvrđuju načela, prava i obveze u skladu s kojima institucije, tijela, agencije i uredi Europske unije obrađuju osobne podatke kako bi se zajamčilo poštovanje temeljnih prava i sloboda pojedinaca, a posebice pravo na zaštitu osobnih podataka i privatnost. Europski nadzornik za zaštitu podataka (nadzornik) vodi neovisno nadzorno tijelo koje osigurava pravilnu primjenu odredaba te uredbe. U obavljanju svojih dužnosti nadzornik djeluje potpuno neovisno.

U okviru općeg proračuna Europske unije za 2025. predviđen je ukupni iznos od otprilike 24,3 milijuna EUR za ukupno otprilike 148 zaposlenika nadzornog tijela.

Sjedište nadzornika nalazi se u Bruxellesu.

**Opis radnog mjesta**

Radno mjesto europskog nadzornika za zaštitu podataka.

Nadzornik prati i osigurava primjenu Uredbe (EU) 2018/1725 te u tu svrhu ispunjava dužnosti i izvršava ovlasti koje su mu dodijeljene tom uredbom. Uz to savjetuje institucije i tijela Europske unije te osobe čiji se podaci obrađuju o pitanjima koja se tiču obrade osobnih podataka.

Općenito govoreći, nadzornik je odgovoran da institucije, tijela, agencije i uredi Europske unije poštuju temeljna prava i slobode fizičkih osoba u vezi s obradom osobnih podataka, a posebice njihovo pravo na zaštitu osobnih podataka i privatnost. Nadzornik prati i osigurava primjenu odredaba te uredbe i svih ostalih akata Europske unije koji se odnose na zaštitu temeljnih prava i sloboda fizičkih osoba u vezi s obradom osobnih podataka u institucijama, tijelima, agencijama ili uredima Europske unije.

**Dužnosti nadzornika mogu se opisati kako slijedi:**

* prati i osigurava primjenu Uredbe 2018/1725 koju provode institucije i tijela Unije, osim pri obradi osobnih podataka koju provodi Sud kad djeluje u okviru svoje sudbene nadležnosti,
* promiče javnu svijest i razumijevanje rizika, pravila, zaštitnih mjera i prava u vezi s obradom podataka (posebnu pozornost treba posvetiti aktivnostima namijenjenima djeci),
* promiče osviještenost voditeljâ obrade i izvršiteljâ obrade o njihovim obvezama iz Uredbe (EU) 2018/1725,
* na zahtjev informira svaku osobu čiji se podaci obrađuju o ostvarivanju njezinih prava iz Uredbe (EU) 2018/1725 i, prema potrebi, u tu svrhu surađuje s nacionalnim nadzornim tijelima,
* rješava pritužbe koje podnesu osobe čiji se podaci obrađuju ili neko tijelo, organizacija ili udruženje u skladu s Uredbom (EU) 2018/1725 i istražuje u odgovarajućoj mjeri predmet pritužbe te podnositelja pritužbe u razumnom roku izvješćuje o napretku i ishodu istrage, posebno ako je potrebna daljnja istraga ili koordinacija s drugim nadzornim tijelom,
* provodi istrage o primjeni Uredbe (EU) 2018/1725, među ostalim na temelju informacija primljenih od drugog nadzornog tijela ili drugog tijela javne vlasti,
* na vlastitu inicijativu ili na zahtjev savjetuje sve institucije i tijela Unije o zakonodavnim i administrativnim mjerama u vezi sa zaštitom prava i sloboda pojedinaca u pogledu obrade osobnih podataka,
* prati razvoj na relevantnim područjima ako utječe na zaštitu osobnih podataka, prije svega razvoj informacijskih i komunikacijskih tehnologija,
* donosi standardne ugovorne klauzule iz Uredbe (EU) 2018/1725,
* utvrđuje i vodi popis u vezi sa zahtjevom za procjenu učinka na zaštitu podataka u skladu s Uredbom (EU) 2018/1725,
* sudjeluje u aktivnostima Europskog odbora za zaštitu podataka,
* osigurava usluge tajništva za Europski odbor za zaštitu podataka u skladu s člankom 75. Uredbe (EU) 2016/679,
* daje savjete o obradi iz članka 40. stavka 2. Uredbe (EU) 2018/1725,
* odobrava ugovorne klauzule i odredbe iz članka 48. stavka 3. Uredbe (EU) 2018/1725,
* vodi internu evidenciju o kršenjima Uredbe (EU) 2018/1725 i poduzetim mjerama,
* ispunjava sve ostale zadaće u vezi sa zaštitom osobnih podataka,
* donosi vlastiti poslovnik,

**Traženi profil (kriteriji za odabir)**

Kandidati bi trebali imati:

**vještine upravljanja**

* sposobnost stvaranja i predstavljanja vizije, razmišljanja o sustavima i postupcima u globalnim okvirima te davanja konkretnih preporuka i praktičnih rješenja,
* rukovoditeljsko iskustvo na visokoj razini i rukovoditeljske vještine potrebne za upravljanje visoko specijaliziranim timovima stručnjaka u području zaštite podataka i sredstvima koja su im dodijeljena te šarolikom zajednicom dionika.

**stručne vještine i iskustvo**

* dokazano iskustvo u području zaštite podataka u svojstvu člana nadzornog tijela za zaštitu podataka ili u velikoj privatnoj ili javnoj organizaciji,
* praktično iskustvo u provedbi i osiguranju poštovanja pravila o zaštiti podataka, po mogućnosti stečeno u velikim privatnim ili javnim organizacijama,
* iskustvo u procjeni učinka politika Europske unije u području zaštite podataka na europske građane, poduzeća i javne uprave.

**osobne kvalitete**

* iskustvo u komunikaciji i umrežavanju potrebno radi predstavljanja europskog nadzornika za zaštitu podataka na najvišim razinama te razvoja i održavanja učinkovitih odnosa s dionicima u ostalim institucijama Europske unije, državama članicama, trećim zemljama i ostalim međunarodnim organizacijama,
* sposobnost djelovanja s potrebnom razinom neovisnosti i poslovne povjerljivosti.

**Uvjeti za sudjelovanje**

U postupku odabira mogu sudjelovati samo kandidati koji **na dan isteka roka za prijavu** ispunjavaju sljedeće formalne uvjete:

* državljanstvo: kandidati moraju biti državljani jedne od država članica Europske unije,
* diploma visokoškolskog studija: kandidati moraju imati:

— diplomom potvrđen stupanj obrazovanja koji odgovara završenom visokoškolskom studiju, ako je redovito trajanje studija najmanje četiri godine, ili

— diplomom potvrđen stupanj obrazovanja koji odgovara završenom visokoškolskom studiju, uz odgovarajuće radno iskustvo od najmanje jedne godine ako je redovito trajanje studija najmanje tri godine (to jednogodišnje radno iskustvo ne ubraja se u radno iskustvo stečeno nakon završetka studija koje se traži u nastavku).

* radno iskustvo: kandidati moraju imati najmanje 15 godina radnog iskustva[[2]](#footnote-2) stečenog nakon završetka studija na razini za koju su osposobljeni tijekom obrazovanja. najmanje pet godina tog radnog iskustva mora biti u području relevantnom za rad nadzornika.
* rukovoditeljsko iskustvo: od radnog iskustva nakon završetka studija najmanje pet godina mora biti stečeno na radnom mjestu rukovoditelja visoke razine[[3]](#footnote-3) u područjima relevantnima za to radno mjesto.
* jezici: kandidati moraju imati temeljito znanje jednog službenog jezika EU-a[[4]](#footnote-4) i zadovoljavajuće znanje još jednog službenog jezika EU-a. Zadovoljavajuće znanje tog drugog službenog jezika EU-a provjerit će komisije za odabir tijekom intervjua među ostalim tako što intervju (djelomično) mogu voditi na tom drugom jeziku.

**Odabir i imenovanje**

Europski parlament i Vijeće sporazumno imenuju Europskog nadzornika za zaštitu podataka na razdoblje od pet godina na temelju popisa koji je Europska komisija sastavila nakon javnog natječaja za kandidate.

Europska komisija sastavit će taj popis u skladu sa svojim postupkom odabira i zapošljavanja (vidjeti i dokument o politici zapošljavanja viših dužnosnika[[5]](#footnote-5)). U tu svrhu Komisija osniva odbor za predodabir koji prema navedenim uvjetima ocjenjuje sve prijave za sudjelovanje u natječaju i izdvaja kandidate čiji profil najbolje odgovara uvjetima za sudjelovanje u natječaju za radno mjesto nadzornika. Ti kandidati mogu biti pozvani na intervju s odborom za predodabir.

Na temelju provedenih intervjua komisija za predodabir donosi zaključke i predlaže kandidate za intervju s Komisijinim savjetodavnim odborom za imenovanja. Uzimajući u obzir zaključke komisije za predodabir, taj odbor odabire kandidate koje će pozvati na intervju.

Kandidati koje Komisijin savjetodavni odbor za imenovanja odabere za intervju pozivaju se na cjelodnevno testiranje rukovoditeljskih vještina koje u centru za procjenu provode vanjski savjetnici za zapošljavanje.

Na temelju zaključaka povjerenstva za predodabir i ishoda intervjua s Komisijinim savjetodavnim odborom za imenovanja, Europska komisija sastavit će popis od najmanje troje kandidata. Popis kandidata je javan i prosljeđuje se Europskom parlamentu i Vijeću. Na temelju popisa koji je sastavila Komisija nadležni odbor Europskog parlamenta može odlučiti da će održati raspravu kako bi mogao izraziti svoje mišljenje o tome kojem kandidatu daje prednost i te institucije mogu dodatno razgovarati s kandidatima s popisa. Uvrštavanje na popis uspješnih kandidata nije jamstvo imenovanja.

**Jednake mogućnosti**

U skladu s člankom 1.d Pravilnika o osoblju Europska komisija provodi politiku jednakih mogućnosti te potiče prijave koje pridonose većoj raznolikosti, rodnoj ravnopravnosti i općoj geografskoj ravnoteži.

**Uvjeti zapošljavanja**

Plaća i uvjeti zapošljavanja utvrđeni su u Uvjetima zaposlenja ostalih službenika Europske unije.

U članku 54. Uredbe (EU) 2018/1725 utvrđena su pravila i opći uvjeti kojima se uređuje obavljanje dužnosti nadzornika, uključujući plaće, dodatke i sve druge naknade na osnovi rada. U tom je pogledu nadzornik izjednačen sa sucem Suda Europske unije[[6]](#footnote-6).

Nadzornik će biti imenovan na mandat od pet godina i moguća je jedna obnova mandata.

Mjesto rada je Bruxelles.

**Važna obavijest za kandidate**

Podsjećamo na to da komisije za odabir rade u tajnosti. Kandidati ne smiju ni izravno ni neizravno kontaktirati s članovima odborâ niti to smiju učiniti treće osobe u njihovo ime. Sve upite treba uputiti tajništvu odgovarajuće komisije.

**Zaštita osobnih podataka**

Komisija jamči obradu osobnih podataka kandidata u skladu s Uredbom (EU) 2018/1725. To se osobito odnosi na povjerljivost i sigurnost takvih podataka.

**Neovisnost i izjava o mogućem sukobu interesa**

Prije preuzimanja dužnosti nadzornik je dužan potpisati izjavu kojom se obvezuje da će djelovati neovisno i u javnom interesu te prijaviti sve interese koji bi mogli dovesti u pitanje njegovu neovisnost.

**Postupak prijave**

Kandidati prije podnošenja prijave moraju pažljivo provjeriti ispunjavaju li sve uvjete za sudjelovanje, osobito uvjete o traženom stupnju obrazovanja, radnom iskustvu na visokoj razini i znanju jezika. Kandidati koji ne ispunjavaju neki od tih uvjeta automatski se isključuju iz postupka odabira.

Zainteresirani kandidati moraju se prijaviti putem sljedeće poveznice, a potom slijediti upute za različite faze postupka:

<https://ec.europa.eu/dgs/human-resources/seniormanagementvacancies/>

Kandidati moraju imati valjanu e-adresu, koja će služiti za potvrdu prijave i korespondenciju tijekom različitih faza postupka. O svakoj promjeni te adrese dužni su obavijestiti Europsku komisiju.

Kako bi dovršili postupak prijave, kandidati moraju učitati svoj životopis u PDF formatu (po mogućnosti Europass[[7]](#footnote-7)) i motivacijsko pismo (najviše 8 000 znakova). Životopis i motivacijsko pismo kandidati mogu sastaviti na bilo kojem službenom jeziku EU-a.

U interesu je kandidata da prijava bude točna, temeljita i istinita.

Nakon podnošenja elektroničke prijave kandidati će primiti e-poruku s potvrdom da je njihova prijava registrirana. **Ako kandidati ne prime e-poruku s potvrdom o prijavi, to znači da njihova prijava nije registrirana.**

Postupak obrade prijava nije moguće pratiti putem interneta. Europska komisija izravno će obavještavati kandidate o statusu njihove prijave.

**Prijave poslane e-poštom neće se prihvaćati.** Dodatne informacije i/ili pomoć u slučaju tehničkih problema kandidati mogu zatražiti slanjem e-poruke na adresu:
HR-MANAGEMENT-ONLINE@ec.europa.eu

Kandidati moraju na vrijeme ispuniti elektroničku prijavu. Kandidatima preporučujemo da prijavu ne odgađaju do zadnjih dana prije isteka roka jer zbog povećanog prometa ili mogućih problema s internetskom vezom može doći do prekida registracijskog postupka, pa će ga morati ponoviti. Nakon isteka roka za prijavu unos podataka u elektronički obrazac više nije moguć. Zakašnjele prijave neće se prihvaćati.

**Rok za prijavu**

Rok za prijavu istječe **4. srpnja 2024. u 12 sati (podne) prema srednjoeuropskom vremenu** i nakon toga prijava više nije moguća.

1. Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.) [↑](#footnote-ref-1)
2. Radno iskustvo uzima se u obzir samo ako je riječ o stvarnom radnom odnosu definiranom kao stvarni, istinski rad plaćenog zaposlenika (sve vrste ugovora) ili pružatelja usluge. Rad koji se obavljao u nepunom radnom vremenu uračunava se razmjerno, na temelju potvrđenog postotka odrađenog punog radnog vremena. Rodiljni/roditeljski/posvojiteljski dopust uzima se u obzir ako je pokriven ugovorom o radu. Doktorski studij ubraja se u radno iskustvo čak i ako nije bio plaćen, ali u trajanju od najviše tri godine i pod uvjetom da je uspješno završen. Svako razdoblje uzima se u obzir samo jedanput. [↑](#footnote-ref-2)
3. Za sve godine rukovoditeljskog iskustva kandidati u životopisu moraju jasno navesti: 1. naziv rukovoditeljskog radnog mjesta i dužnosti koje su obavljali, 2. broj podređenih zaposlenika, 3. financijska sredstva kojima su upravljali, 4. broj nadređenih i podređenih hijerarhijskih razina, te 5. broj rukovoditelja iste razine. [↑](#footnote-ref-3)
4. <https://eur-lex.europa.eu/legal-content/HR/TXT/?uri=CELEX%3A01958R0001-20130701> [↑](#footnote-ref-4)
5. [https://commission.europa.eu/jobs-european-commission/job-opportunities/managers-european-commission\_en#vacancies](https://commission.europa.eu/jobs-european-commission/job-opportunities/managers-european-commission_hr#vacancies) (samo na engleskom jeziku) [↑](#footnote-ref-5)
6. Osnovna mjesečna plaća jednaka je iznosu dobivenom izračunom sljedećeg postotka osnovne plaće dužnosnika Europske unije na trećem stupnju razreda AD 16: Sudac: 112,5 %. [↑](#footnote-ref-6)
7. Upute za sastavljanje životopisa u formatu Europass: <https://europa.eu/europass/en/create-europass-cv> [↑](#footnote-ref-7)